Thomas Jensen (S), 2010-04-20:
Socialdemokraterne mener, at lejerne skal beskyttes mod misbrug af stråmandsudlejningsordningen.
Vi har i de senere år set en kraftig stigning især i de større byer i de her konstruktioner med stråmandsudlejning, hvor man prøver at omgå boligreguleringslovens bestemmelser om huslejens størrelse og sikring af andre lejerrettigheder.
Ministeren har i et svar til Folketingets Boligudvalg erkendt, at ministeren ikke ved, præcis hvor stort omfanget er af de her stråmandsudlejningssager, men Lejernes Landsorganisation har vurderet, at det drejer sig om ca. 2.000 lejemål på landsplan.
Omgåelsen sker jo ved, at boligen ikke udlejes direkte til lejeren, men til en mellemmand, en stråmand, som så lejer videre ud til en lejer, som skal bebo lejemålet, og hermed bliver der tale om udlejning efter erhvervslejelovens regler til en mellemmand, og dermed er lejeforholdet ikke omfattet af boligreguleringsloven eller for den sags skyld lejeloven, og huslejen kan sættes helt efter udlejers forgodtbefindende og kan ikke prøves i huslejenævnet.
Der sker med det her lovforslag et lille positivt skridt i den rigtige retning, i og med at det løser nogle af problemerne med stråmandsudlejning.
Nu gøres det klart, at det er lejeloven, der er gældende, og derfor kan virksomheden indbringes for huslejenævnet, og det sikres, at huslejen er i overensstemmelse med lejelovens bestemmelser.
Jeg vil godt slå fast, at Socialdemokraterne ikke vil forbyde stråmandsudlejning totalt, for Danmark er en del af et globalt marked, og de danske virksomheder og forskningsinstitutioner skal have mulighed for at rekruttere udenlandsk arbejdskraft, som har behov for en midlertidig bolig.
Men stråmandsudlejning må ikke tage overhånd og misbruges, for vi må ikke underkende, at udlejning under sådanne forhold stiller lejere dårligt, samtidig med at lejlighederne kun er tilgængelige for en lille sluttet kreds.
Derfor er det positivt, at det fortsat vil være muligt for virksomheder og andre at sørge for, at midlertidigt ansatte kan få en midlertidig bolig, mens virksomheden bruger de ansattes arbejdskraft.
Men selv om der er positive takter i forslaget, løser det desværre kun en lille del af problemerne med stråmandsudlejning.
Stråmandsudlejning er karakteriseret ved en stor, stor kreativitet og en masse forskellige lejekonstruktioner, der alle sammen har til formål at skrue huslejen op.
Den del af forslaget kan Socialdemokraterne også støtte.
Så er der et forslag om vandmålere, hvor det godt nok er blevet nævnt her fra talerstolen af Venstres ordfører, at det vil blive pillet ud, men jeg vil alligevel knytte en kommentar til det, for Socialdemokraterne kunne, fordi der er skridt i den rigtige retning, godt støtte det her lovforslag, men så er der det her forslag om vandmålere.
Det er noget, som vi allerede behandler under beslutningsforslag nr. B 38; vi afventer en beretning fra erhvervs- og økonomiministeren, og det er der fuld enighed om i udvalget.
Derudover har den her del af lovforslaget heller ikke været sendt i høring, og derfor har vi så sent som her i eftermiddag fra lejerorganisationerne modtaget deres holdning til det, og de er meget negative over for det her forslag.
Derfor vil Socialdemokratiet ud fra en samlet vurdering af det her forslag, hvis det indeholder delen om vandmålere, ikke kunne støtte forslaget.
Jeg skal så også understrege over for ministeren, at jeg håber, det er en fejltagelse, at det her har sneget sig ind, og jeg vil godt bruge lejligheden til også at sige, at det her jo viser, at boligpolitikken er delt ud på mange ministerier.
Nu er det for B 38's vedkommende erhvervsog økonomiministeren, vi taler vandmålere med, og nu kommer socialministeren også med et forslag vedrørende vandmålere.
Så jeg har et håb om, at man internt i regeringen i fremtiden vil koordinere boligpolitikken noget bedre, sådan at vi ikke står med sådan nogle lovforslag her, der minder lidt om lovsjusk.